青塚行
作者：馮山
朝代：宋

paragraphs: 郊外日暖春溶溶，十里不斷人相從。
填填車馬上墳去，踏盡青草行人蹤。
松柏影重楸葉開，一區塚舍全家来。
展看酹酒聚頭哭，哭盡更把松楸栽。
隔溪青塚高巍巍，塼片露出空餘碑。
子孫因官往南北，温暖時節無人知。
虚有官階又無食，舊日松楸已荆棘。
不及尋常百姓家，泉中却得兒孫力。
休休休，有子莫願爲公侯，有孫莫令從官遊。
每到年年寒食節，尚有一杯羮，来到墳上頭。